Отворени пријавите за спортскиот настан „Охрид Ултра-Треил“
Се наоѓате на:Дома»Вести»Отворени пријавите за спортскиот настан „Охрид Ултра-Треил“
12/12/2019 - 14:16 Вести, За Вас
Од денес, па сѐ до 15 мај 2020 година, љубителите на планината и трчањето ќе може да се пријават и да го закажат своето присуство на „Охрид Ултра-Треил 2020“.
Охрид Ултра-Треил е спортско-рекреативен настан во планинско трчање кој е отворен за сите уживатели во планината од најразлични возрасни категории. Настанот ќе се одржи од 22 до 24 мај 2020 година и ќе биде составен од три трки во планинско трчање во должина од 18, 66 и 107 километри.
Најкратката трка „Летница Треил” со должина од 18 километри ќе биде наменета за почетниците и оние кои сакаат побрза трка со панорамски погледи од Висок Врв над градот Охрид. Средната дистанца насловена како „Галичица Ултра” во должина од 66 километри ќе стартува од Св. Наум и ќе движи низ највисоките панорамски предели на планината, а за оние најискусните, кои се во потрага по вистинска деноноќна авантура, тука е „Охрид Ултра-Треил” во должина од 107 километри, 5000 метри висинско спуштање и качување и цели 27 часа време за финиш.
Охрид Ултра-Треил е настан во организација на здружение „Трекс” – Скопје и Асоцијација „Спорт за сите – Сите за спорт” со поддршка од општина Охрид. Истите ги следат стандардите на ИТРА/ITRA – International Trail Running Association и ќе носат бодови за Ултра Треил ду Мон Блан 2021 – една од најпознатите трки на светско ниво.
Пријавите се веќе отворени на официјалната веб-страна.